CELEX: 32014D0923
Language: lt
Date: 1418342400000
Title: 2014/923/ES: 2014 m. gruodžio 12 d. Komisijos įgyvendinimo sprendimas dėl Europos mokslinių tyrimų infrastruktūros konsorciumo statusą turinčio Jungtinio labai ilgos bazės interferometrijos instituto (JIV-ERIC) įsteigimo

18.12.2014   
            
            
               LT
            
            
               Europos Sąjungos oficialusis leidinys
            
            
               L 363/156
            
         KOMISIJOS ĮGYVENDINIMO SPRENDIMAS
   2014 m. gruodžio 12 d.
   dėl Europos mokslinių tyrimų infrastruktūros konsorciumo statusą turinčio Jungtinio labai ilgos bazės interferometrijos instituto (JIV-ERIC) įsteigimo
   
      (2014/923/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. birželio 25 d. Tarybos reglamentą (EB) Nr. 723/2009 dėl Europos mokslinių tyrimų infrastruktūros konsorciumo (ERIC) Bendrijos teisinio pagrindo (1), ypač į jo 6 straipsnio 1 dalies a punktą,
   kadangi:
   
               (1)
            
            
               Prancūzijos Respublika, Nyderlandų Karalystė, Švedijos Karalystė ir Jungtinė Didžiosios Britanijos ir Šiaurės Airijos Karalystė paprašė Komisijos įsteigti Europos mokslinių tyrimų infrastruktūros konsorciumo statusą turintį Jungtinį labai ilgos bazės interferometrijos institutą (JIV-ERIC);
            
         
               (2)
            
            
               tos valstybės narės susitarė, kad Nyderlandų Karalystė bus JIV-ERIC priimančioji valstybė narė;
            
         
               (3)
            
            
               šiame sprendime numatytos priemonės atitinka pagal Reglamento (EB) Nr. 723/2009 20 straipsnį įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   1.   Įsteigiamas Europos mokslinių tyrimų infrastruktūros konsorciumo statusą turintis Jungtinis labai ilgos bazės interferometrijos institutas (JIV-ERIC).
   2.   JIV-ERIC įstatai išdėstyti priede. Įstatai yra nuolat atnaujinami ir viešai skelbiami JIV-ERIC interneto svetainėje ir buveinėje.
   3.   1, 2, 18, 20–25, 27 ir 28 straipsniuose numatytų esminių įstatų elementų pakeitimai turi būti patvirtinti Komisijos pagal Reglamento (EB) Nr. 723/2009 11 straipsnio 1 dalį.
   2 straipsnis
   Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.
   
      Priimta Briuselyje 2014 m. gruodžio 12 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 206, 2009 8 8, p. 1.
   
      PRIEDAS
      
         PREAMBULĖ
      
      PRIPAŽINDAMOS ilgalaikę Europos jungtinio labai ilgos bazės interferometrijos instituto veiklą ir Europos mokslinių tyrimų erdvės svarbą, šalys susitarė visą Nyderlandų nacionalinio juridinio asmens Stichting JIVE veiklą perduoti pagal Reglamentą (EB) Nr. 723/2009 įsteigtam juridiniam asmeniui, kuris bus vadinamas JIV-ERIC,
      kadangi:
      Europos labai ilgos bazės interferometrijos tinklas (Europos LIBI tinklas) yra ilgai veikiantis konsorciumas, kurio struktūra yra lanksti bei pajėgi plėstis ir suteikia galimybę naudotis astronominio stebėjimo infrastruktūra pasitelkiant bendrą stebėjimą radioteleskopais visoje Europoje ir kituose žemynuose ir kuriuo naudojasi ypač aktyvi mokslininkų bendruomenė visame pasaulyje. Pripažįstama, kad Europos LIBI tinklas išlaiko labai aukšto lygio standartus ir yra labai stabilus tinklas jau daugiau kaip dvidešimt metų;
      Europos jungtinis LIBI institutas (JIVE) buvo įsteigtas 1993 m. kaip Europos LIBI tinklo dalis ir buvo Nyderlandų juridinis asmuo (Stichting – fondas), teikiantis pagrindines paslaugas, visų pirma surinktų teleskopų duomenų apdorojimo (koreliacijos) paslaugas. Jis teikia Europos LIBI tinklo naudotojams paramą pateikdamas, apdorodamas ir aiškindamas Europos LIBI tinklo stebėjimų duomenis. Jis taip pat teikia grįžtamąją informaciją apie teleskopais gautų duomenų kokybę. JIVE suteikia būtiną infrastruktūrą Europos LIBI tinklo ir kitų tinklų bendriems stebėjimams vykdyti. JIVE aktyviai veikia didinant Europos LIBI tinklo pajėgumus plėtodamas naujas technologijas, visų pirma susijusias su centriniu duomenų apdorojimu ir naudotojams teikiamomis paslaugomis;
      vykdydamas šią ir kitą veiklą, JIVE atstovavo Europos LIBI tinklui, visų pirma vykdant EB programas. JIVE infrastruktūros ir Europos LIBI tinklo santykiai nustatyti 2002 m. lapkričio 22 d. Berlyne sudarytame Europos LIBI tinklo konsorciumo susitarimo memorandume (SM);
      šiuo metu teisiškai JIVE yra Nyderlandų fondas. Atsižvelgiant į JIVE mokslinius tikslus ir užmojus, ERIC yra tinkama juridinio asmens forma. Europos mokslinių tyrimų infrastruktūros konsorciumo (ERIC) teisinė sistema nustatyta remiantis Reglamento (EB) Nr. 723/2009 nuostatomis;
      įsteigus JIV-ERIC ilgalaikis nacionaliniu mastu pripažintų mokslinių tyrimų institutų bendradarbiavimas labai ilgos bazės interferometrijos (LIBI) srityje taps tvaresnis. LIBI tinklai yra itin svarbūs, o pažangiausiai bei ateities mokslinių tyrimų infrastruktūrai radioastronomijos srityje jie yra pagrindinės technologijos;
      Pagrindinė JIV-ERIC infrastruktūros dalis yra JIVE koreliatorius. Jis yra vienas svarbiausių pagrindinių elementų, sudarančių LIBI mokslinių tyrimų infrastruktūrą. JIV-ERIC toliau tęs esamą bendradarbiavimą ir toliau laikysis sutartinių įsipareigojimų visų Europos LIBI tinklo partnerių atžvilgiu, ir tai bus įtraukta į JIV-ERIC tikslus bei su jais suderinta. JIV-ERIC atliks koreliaciją vykdant visus Europos LIBI tinklo projektus. Be to, JIV-ERIC skatins LIBI bei kitų radioastronomijos technologijų panaudojimą ir įgyvendins šias priemones;
      steigiančiosios narės SUSITARĖ įsteigti JIV-ERIC ir užtikrinti jo veikimą laikydamosi toliau išdėstytų nuostatų.
      1 SKYRIUS
      
         BENDROSIOS NUOSTATOS
      
      1 straipsnis
      Pavadinimas, buveinė ir darbo kalba
      1.   Įsteigiamas Europos mokslinių tyrimų infrastruktūros konsorciumas, vadinamas Jungtiniu labai ilgos bazės interferometrijos (LIBI) institutu (toliau – JIV-ERIC).
      2.   JIV-ERIC yra mokslinių tyrimų infrastruktūra, veikianti jo narėmis esančiose šalyse, taip pat stebėtojų statusą turinčiose šalyse ir kitose šalyse, kuriose JIV-ERIC yra sudaręs susitarimus pagal įstatų 8 straipsnio 1 dalį.
      3.   JIV-ERIC teisinė forma – Europos mokslinių tyrimų infrastruktūros konsorciumas (ERIC), įsteigtas pagal Reglamento (EB) Nr. 723/2009 nuostatas; jis vadinamas JIV-ERIC.
      4.   JIV-ERIC buveinė yra Dvingele (Nyderlandai).
      5.   JIV-ERIC darbo kalba yra anglų kalba.
      2 straipsnis
      Uždaviniai ir veikla
      1.   JIV-ERIC skatina naudotis LIBI bei kitomis radioastronomijos technologijomis ir įgyvendina šias priemones. Visų pirma JIV-ERIC valdo ir plėtoja duomenų apdorojimo įrenginį, dažnai dar vadinamą koreliatoriumi, ir aptarnauja mokslininkus, kurie naudojasi Europos LIBI tinklo infrastruktūra. JIV-ERIC atlieka koreliaciją vykdant visus Europos LIBI tinklo projektus, kuriuos patvirtino Europos LIBI tinklo Programų komitetas ir kurie numatyti Europos LIBI tinklo planuoklėje bei Europos LIBI tinklo bendrajame kalendoriuje nurodyti kaip projektai, kuriuos vykdant JIV-ERIC atlieka koreliaciją.
      2.   JIV-ERIC skatina naudoti labai ilgos bazės interferometriją tarp Europos LIBI tinklo ir kitų tinklų partnerių teleskopų. JIV-ERIC organizuoja paramą Europos LIBI tinklo bei kitų tinklų eksploatavimui ir kitai susijusiai radioastronomijos srities veiklai, reikalingai šiam tikslui pasiekti, ir sudaro palankesnes sąlygas tai paramai gauti.
      3.   JIV-ERIC savo veikloje nesiekia pelno. Siekiant dar labiau skatinti inovacijas ir žinių bei technologijų perdavimą, gali būti vykdoma ribota ekonominė veikla, jei ji netrukdo vykdyti pagrindinės veiklos.
      2 SKYRIUS
      
         NARYSTĖ
      
      3 straipsnis
      Narystė ir atstovai
      1.   JIV-ERIC nariais arba balsavimo teisės neturinčiais stebėtojais gali tapti šie subjektai:
      
                  a)
               
               
                  valstybės narės;
               
            
                  b)
               
               
                  asocijuotosios šalys;
               
            
                  c)
               
               
                  trečiosios šalys, kurios nėra asocijuotosios šalys;
               
            
                  d)
               
               
                  tarpvyriausybinės organizacijos.
               
            2.   Bet kuriam nariui ar stebėtojui jo pasirinkimu gali atstovauti pagal jo taisykles ir procedūras paskirtas vienas viešasis subjektas arba vienas privatusis subjektas, kuriam suteikti įgaliojimai teikti viešąsias paslaugas.
      3.   Esami JIV-ERIC nariai, stebėtojai ir jų atstovai išvardyti 1 priede. 1 priedą atnaujina vykdomasis direktorius. Paraiškos dėl ERIC steigimo pateikimo momentu nariais esantys subjektai laikomi nariais steigėjais.
      4 straipsnis
      Narių priėmimas
      1.   Naujų narių priėmimo sąlygos yra šios:
      
                  a)
               
               
                  nauji nariai priimami gavus tarybos pritarimą;
               
            
                  b)
               
               
                  pareiškėjai tarybos pirmininkui pateikia rašytinį prašymą;
               
            
                  c)
               
               
                  prašyme apibūdinama, kaip pareiškėjas prisidės prie JIV-ERIC tikslų bei veiklos ir vykdys savo įsipareigojimus, ir nurodomas subjektas, teisiškai įgaliotas būti atstovu.
               
            2.   Pradinis narystės laikotarpis – penkeri metai.
      5 straipsnis
      Nario pasitraukimas ir narystės nutraukimas
      1.   Per pirmus penkerius metus nuo JIV-ERIC įsteigimo nė vienas narys negali pasitraukti iš JIV-ERIC, išskyrus atvejus, kai narys buvo priimtas nustatytos trukmės trumpesniam laikotarpiui. Praėjus pirmiems penkeriems metams nuo JIV-ERIC įsteigimo narys gali pasitraukti iš JIV-ERIC finansinių metų pabaigoje, pateikęs prašymą ne vėliau kaip likus dvylikai mėnesių iki pasitraukimo.
      2.   Narys gali pasitraukti iš JIV-ERIC, jei taryba nusprendžia padidinti 2 priede nurodyto metinio įnašo dydį. Nepaisant 5 straipsnio 1 dalies, narys, pageidaujantis pasitraukti iš JIV-ERIC, gali tai padaryti per šešis mėnesius nuo to momento, kai taryba priėmė pasiūlymą padidinti įnašo dydį.
      3.   Pasitraukimas įsigalioja finansinių metų pabaigoje su sąlyga, kad pasitraukiantis narys yra įvykdęs savo įsipareigojimus.
      4.   Taryba turi įgaliojimus nutraukti nario narystę JIV-ERIC, jei tenkinamos šios sąlygos:
      
                  a)
               
               
                  narys šiurkščiai pažeidė vieną ar kelis savo įsipareigojimus, nustatytus šiuose įstatuose;
               
            
                  b)
               
               
                  narys per šešis mėnesius nuo pranešimo apie tokį pažeidimą jo neištaisė.
               
            Nariui suteikiama galimybė ginčyti sprendimą dėl narystės nutraukimo ir tarybai pareikšti savo poziciją.
      3 SKYRIUS
      
         STEBĖTOJAI IR VEIKLOJE DALYVAUJANTYS MOKSLINIŲ TYRIMŲ INSTITUTAI
      
      6 straipsnis
      Stebėtojų priėmimas
      1.   Prašymą suteikti stebėtojo statusą gali teikti valstybės ir tarpvyriausybinės institucijos, pageidaujančios prisidėti prie JIV-ERIC ir ketinančios tapti narėmis.
      2.   Stebėtojų priėmimo sąlygos yra šios:
      
                  a)
               
               
                  stebėtojai priimami pradiniam trejų metų laikotarpiui;
               
            
                  b)
               
               
                  stebėtojai priimami gavus tarybos pritarimą ir
               
            
                  c)
               
               
                  Tarybos pirmininkui pateikiamas rašytinis prašymas; jame apibūdinama, kaip pareiškėjas prisidės prie JIV-ERIC tikslų bei veiklos, ir nurodomas subjektas, teisiškai įgaliotas būti atstovu.
               
            3.   Stebėtojas bet kuriuo metu gali pateikti narystės prašymą.
      7 straipsnis
      Stebėtojo pasitraukimas ir stebėtojo statuso panaikinimas
      1.   Pradinis stebėtojo statuso laikotarpis – treji metai.
      2.   Stebėtojo pasitraukimas iš JIV-ERIC įsigalioja finansinių metų pabaigoje su sąlyga, kad pasitraukiantis stebėtojas yra įvykdęs savo įsipareigojimus.
      3.   Taryba turi įgaliojimus panaikinti stebėtojo statusą, jei tenkinamos šios sąlygos:
      
                  a)
               
               
                  stebėtojas šiurkščiai pažeidė vieną ar kelis savo įsipareigojimus, nustatytus šiuose įstatuose ir
               
            
                  b)
               
               
                  stebėtojas per šešis mėnesius nuo pranešimo apie tokį pažeidimą jo neištaisė.
               
            Stebėtojui suteikiama galimybė ginčyti sprendimą dėl stebėtojo statuso panaikinimo ir tarybai pareikšti savo poziciją.
      8 straipsnis
      Mokslinių tyrimų institutų dalyvavimas JIV-ERIC veikloje
      1.   JIV-ERIC gali sudaryti bendradarbiavimo susitarimus su mokslinių tyrimų institutais, eksploatuojančiais LIBI elementą arba atstovaujančiais nacionaliniams interesams bendradarbiaujant LIBI srityje ir esantiems ne šalyse, kurios yra narės arba stebėtojos. Bendradarbiavimo susitarime nustatomos sąlygos, kuriomis nacionaliniai mokslinių tyrimų institutai gali prisijungti prie JIV-ERIC infrastruktūros ir įsipareigoja vykdyti 2 straipsnyje nustatytus uždavinius ir veiklą.
      2.   Bendradarbiavimo susitarime nurodomas sutartas įnašo dydis, teisė pateikti apdoroti duomenis pagrindiniuose JIV-ERIC infrastruktūros įrenginiuose ir teisė dalyvauti tarybos posėdžiuose, gauti darbotvarkę bei pridedamus dokumentus ir tarybos posėdžiuose pareikšti nuomonę dėl JIV-ERIC veiklos.
      3.   Bendradarbiavimo susitarimą sudaro JIV-ERIC vykdomasis direktorius.
      4.   Nustatant mokslinių tyrimų institutų metinio įnašo dydį, vadovaujamasi tais pačiais principais, kaip ir 2 priede išdėstyti pagrindiniai principai. Konkrečiai atsižvelgiama į veiklos pajėgumus per metus, palyginti su vietos elementu, kuris yra LIBI infrastruktūros dalis.
      4 SKYRIUS
      
         TEISĖS IR PAREIGOS
      
      9 straipsnis
      Narių teisės ir pareigos
      1.   Narių teisės yra šios:
      
                  a)
               
               
                  dalyvauti ir balsuoti tarybos posėdžiuose;
               
            
                  b)
               
               
                  dalyvauti rengiant ilgalaikes strategijas ir politiką, taip pat priimant sprendimus dėl JIV-ERIC;
               
            Papildomos narių teisės yra šios:
      
                  c)
               
               
                  jei yra laisvų vietų, leisti savo mokslinių tyrimų bendruomenei už lengvatinį mokestį dalyvauti JIV-ERIC renginiuose, pavyzdžiui, vasaros mokyklose, praktiniuose seminaruose, konferencijose ir mokymo kursuose;
               
            
                  d)
               
               
                  leisti savo mokslinių tyrimų bendruomenei pasinaudoti JIV-ERIC teikiama parama atitinkamoms sistemoms, procesams ir paslaugoms kurti;
               
            
                  e)
               
               
                  pateikti apdoroti duomenis pagrindiniuose JIV-ERIC infrastruktūros įrenginiuose ir gauti JIV-ERIC paramą.
               
            2.   Kiekvienas narys paskiria du atstovus; bent vienas iš šių atstovų turi turėti mokslinių ekspertinių žinių ir atstovauti mokslinių tyrimų institutams, kurie teikia išteklius JIV-ERIC.
      3.   Kiekvienas narys:
      
                  a)
               
               
                  moka 2 priede nurodytą tarybos nustatyto dydžio įnašą;
               
            
                  b)
               
               
                  suteikia vienam iš savo atstovų visus įgaliojimus balsuoti visais tarybos posėdyje aptariamais klausimais;
               
            
                  c)
               
               
                  gali paskirti arba įgalioti vietos institutą ar infrastruktūros konsorciumą vykdyti jo įsipareigojimus, kylančius iš šių įstatų.
               
            4.   Be 9 straipsnio 3 dalies a punkte nurodyto sutarto įnašo, nariai gali atskirai arba kartu su kitais nariais, stebėtojais ar trečiaisiais asmenimis teikti kitokius įnašus. Tokius įnašus tiek pinigais, tiek natūra tvirtina taryba.
      10 straipsnis
      Stebėtojų teisės ir pareigos
      1.   Stebėtojų teisės yra šios:
      
                  a)
               
               
                  dalyvauti tarybos posėdžiuose be teisės balsuoti;
               
            
                  b)
               
               
                  pareikšti savo nuomonę dėl tarybos posėdžio darbotvarkės;
               
            
                  c)
               
               
                  gauti darbotvarkę, įskaitant pridedamus dokumentus;
               
            
                  d)
               
               
                  atitinkamai mokslininkų ir techninei bendruomenei – dalyvauti JIV-ERIC renginiuose.
               
            2.   Kiekvienas stebėtojas:
      
                  a)
               
               
                  paskiria du atstovus, iš kurių bent vienas atstovauja nacionaliniu mastu pripažintiems institutams, kurie teikia išteklius JIV-ERIC;
               
            
                  b)
               
               
                  nustato veiklą, kurią vykdydami stebėtojai bendradarbiauja siekiant 2 straipsnyje nurodytų JIV-ERIC tikslų;
               
            
                  c)
               
               
                  pateikia tarybai metinę ataskaitą, kad būtų įvertinta, kaip stebėtojai prisideda prie JIV-ERIC tikslų įgyvendinimo;
               
            
                  d)
               
               
                  gali suteikti įgaliojimus savo atstovui vykdyti 10 straipsnio 2 dalies b punkte nurodytus įsipareigojimus.
               
            3.   Be 10 straipsnio 2 dalies b punkte nurodyto sutarto bendradarbiavimo siekiant JIV-ERIC tikslų, stebėtojai gali atskirai arba kartu su kitais nariais, stebėtojais ar trečiaisiais asmenimis teikti kitokius įnašus. Tokius įnašus tiek pinigais, tiek natūra tvirtina taryba.
      5 SKYRIUS
      
         VALDYMAS
      
      11 straipsnis
      Valdymas ir administravimas
      JIV-ERIC valdymo struktūrą sudaro šie organai:
      
                  a)
               
               
                  taryba;
               
            
                  b)
               
               
                  vykdomasis direktorius.
               
            12 straipsnis
      Taryba
      1.   Taryba yra JIV-ERIC valdymo organas, kurį sudaro JIV-ERIC narių ir stebėtojų atstovai. Kiekvienas narys turi po vieną balsą. Kiekvienas narys paskiria po vieną balsavimo teisę turintį atstovą. Kiekvieną narių ir stebėtojų delegaciją gali sudaryti ne daugiau kaip du asmenys, iš kurių bent vienas turi turėti JIV-ERIC reikiamų mokslinių ekspertinių žinių (kaip nurodyta 9 straipsnio 2 dalyje ir 10 straipsnio 2 dalyje). Priimančiojo instituto atstovai yra priimančiosios narės delegacijos nariai.
      2.   Taryba parūpina nuolatinius kvietimus Europos LIBI tinklo įstaigoms ar atstovams ir dalyvaujantiems mokslinių tyrimų institutams (kaip nurodyta 8 straipsnio 1 dalyje), taip pat tais atvejais, kai, tarybos manymu, tai reikalinga.
      3.   Įsteigus JIV-ERIC, taryba per pagrįstą laiką priima darbo tvarkos taisykles, įskaitant 23 straipsnio 1 dalyje, 25 straipsnio 1 dalyje ir 26 straipsnio 1 dalyje nurodytas darbo tvarkos taisykles.
      4.   Tarybos posėdis rengiamas bent vieną kartą per metus; vadovaujantis šių įstatų nuostatomis, taryba yra atsakinga už bendrąjį vadovavimą JIV-ERIC ir jo veiklos priežiūrą.
      5.   Taryba siekia mokslinės kompetencijos LIBI infrastruktūros srityje ir atitinkamų mokslinių tyrimų institutų, kurie teikia išteklius JIV-ERIC, paslaugų nuoseklumo, suderinamumo ir stabilumo.
      6.   Taryba turi bent šiuos įgaliojimus:
      
                  a)
               
               
                  priimti sprendimą dėl JIV-ERIC plėtros strategijų;
               
            
                  b)
               
               
                  priimti vykdomojo direktoriaus siūlomą metinę darbo programą kartu su metiniu biudžetu, kuriame numatyti asignavimai JIV-ERIC Koordinavimo ir paramos biurui bei bendroms paslaugoms, ir ilgalaikės strategijos planą;
               
            
                  c)
               
               
                  bent kas penkerius metus priimti sprendimą dėl narių ir stebėtojų įnašo dydžio, vadovaujantis 2 priede išdėstytais įnašo dydžio apskaičiavimo principais;
               
            
                  d)
               
               
                  priimti JIV-ERIC metinę ataskaitą ir patvirtinti auditorių patvirtintas finansines ataskaitas;
               
            
                  e)
               
               
                  priimti sprendimą dėl naujo nario arba stebėtojo priėmimo;
               
            
                  f)
               
               
                  priimti sprendimą dėl narystės nutraukimo arba stebėtojo statuso panaikinimo;
               
            
                  g)
               
               
                  priimti sprendimą dėl pasiūlymų iš dalies keisti įstatus;
               
            
                  h)
               
               
                  skirti vykdomąjį direktorių, laikinai sustabdyti jo įgaliojimus ir jį atleisti iš pareigų;
               
            
                  i)
               
               
                  steigti pavaldžius organus;
               
            
                  j)
               
               
                  nustatyti vykdomojo direktoriaus įgaliojimus bei konkrečias veiklos sritis ir jam pateikti gaires dėl 8 straipsnio 3 dalyje nurodyto bendradarbiavimo susitarimo sudarymo.
               
            7.   Tarybos posėdžius sušaukia pirmininkas, apie tai pranešęs ne vėliau kaip prieš keturias savaites, o darbotvarkė išplatinama ne vėliau kaip prieš keturiolika dienų iki posėdžio. Nariai turi teisę siūlyti darbotvarkės klausimus ne vėliau kaip prieš penkias dienas iki posėdžio. Sušaukti tarybos posėdį gali reikalauti ne mažiau kaip 50 % narių.
      8.   Taryba pirmininką renka 75 % balsų dauguma. Pirmininkas renkamas dvejų metų kadencijai; jis gali būti perrinktas dar vienai kadencijai.
      9.   Taryba pirmininko pavaduotoją renka 75 % balsų dauguma. Pirmininko pavaduotojas pavaduoja pirmininką jam nesant ir tais atvejais, kai kyla interesų konfliktas. Pirmininko pavaduotojas renkamas dvejų metų kadencijai; jis gali būti perrinktas dar vienai kadencijai.
      13 straipsnis
      Tarybos sprendimų priėmimas
      1.   Tarybos svarstymai ir sprendimai galioja, jei yra posėdžio kvorumas, t. y. jame yra atstovaujami ir dalyvauja du trečdaliai narių.
      2.   Priimdama visus sprendimus taryba kuo labiau stengiasi pasiekti bendrą sutarimą.
      3.   Nepavykus pasiekti bendro sutarimo, sprendimas, išskyrus 12 straipsnio 8 ir 9 dalyse ir 13 straipsnio 4 ir 5 dalyse nurodytus sprendimus, priimamas paprasta balsų dauguma.
      4.   Sprendimai, kuriems priimti reikalinga bent dviejų trečdalių balsų dauguma, yra šie sprendimai:
      
                  a)
               
               
                  priimti arba pakeisti JIV-ERIC plėtros strategijas;
               
            
                  b)
               
               
                  nutraukti narystę arba panaikinti stebėtojo statusą;
               
            
                  c)
               
               
                  skirti vykdomąjį direktorių, laikinai sustabdyti jo įgaliojimus ar jį atleisti iš pareigų;
               
            
                  d)
               
               
                  steigti pavaldžius organus;
               
            
                  e)
               
               
                  priimti darbo tvarkos taisykles arba jas keisti;
               
            
                  f)
               
               
                  priimti ir koreguoti metinę darbo programą bei metinį biudžetą.
               
            5.   Sprendimai, kuriuos visi posėdyje dalyvaujantys JIV-ERIC nariai turi priimti vienbalsiai, yra šie sprendimai:
      
                  a)
               
               
                  pateikti Komisijai pasiūlymą iš dalies keisti įstatus;
               
            
                  b)
               
               
                  nustatyti ir iš dalies keisti 2 priede nurodytus įnašo dydžio apskaičiavimo principus;
               
            
                  c)
               
               
                  nustatyti narių ir stebėtojų mokėtino įnašo dydį;
               
            
                  d)
               
               
                  nutraukti JIV-ERIC veiklą.
               
            6.   13 straipsnio 4 ir 5 dalyse nurodyti sprendimai gali būti priimti tik jei apie siūlomus sprendimus visiems nariams buvo pranešta ne vėliau kaip prieš dvi savaites iki posėdžio. 13 straipsnio 5 dalies a ir b punktuose nurodyti įstatų ir 2 priedo pakeitimai gali būti daromi tik jei apie tikslią pakeitimo formuluotę visiems nariams buvo pranešta ne vėliau kaip prieš du mėnesius iki posėdžio.
      7.   Visiems įstatų pakeitimams taikomos Reglamento (EB) Nr. 723/2009 11 straipsnio nuostatos.
      14 straipsnis
      Vykdomasis direktorius
      1.   Taryba skiria JIV-ERIC vykdomąjį direktorių penkerių metų kadencijai; jis gali būti paskirtas dar vienai kadencijai. JIV-ERIC vykdomasis direktorius yra atsakingas už JIV-ERIC mokslinę plėtrą. Vykdomasis direktorius atsako už tarybos sprendimų įgyvendinimą ir kasdienį visų JIV-ERIC einamųjų reikalų administravimą, įskaitant Koordinavimo ir paramos biuro veiklą ir koreliatoriaus plėtojimą.
      2.   Vykdomasis direktorius yra JIV-ERIC teisinis atstovas.
      3.   Vykdomasis direktorius parengia 12 straipsnio 6 dalies b punkte nurodytą metinę darbo programą ir teikia ją tarybai priimti.
      4.   Tarybai priėmus 12 straipsnio 6 dalies b punkte nurodytą metinę darbo programą, vykdomasis direktorius yra atsakingas už jos vykdymą.
      5.   Vykdomasis direktorius gali įsteigti komitetą (-us), kuris (-ie) jam teiktų pagalbą vykdant JIV-ERIC veiklą.
      15 straipsnis
      JIV-ERIC Koordinavimo ir paramos biuras
      JIV-ERIC Koordinavimo ir paramos biuras yra pagrindinis JIV-ERIC kasdienės veiklos administravimo biuras. Jis teikia pagalbą užtikrinant JIV-ERIC kasdienį administravimą, įskaitant pagalbą tarybai. Jį steigia ir administruoja vykdomasis direktorius.
      6 SKYRIUS
      
         FINANSAI IR ATASKAITŲ TEIKIMAS EUROPOS KOMISIJAI
      
      16 straipsnis
      Biudžeto sudarymo principai ir finansinės ataskaitos
      1.   JIV-ERIC lėšos gali būti naudojamos tik šiuose įstatuose nustatytais tikslais.
      2.   JIV-ERIC savo lėšas tvarko vadovaudamasis mokestiniais teisės aktais. Kad pasiektų savo tikslus, JIV-ERIC gali gauti trečiųjų asmenų lėšų, jas naudoti ir tvarkyti.
      3.   JIV-ERIC finansiniai metai prasideda kiekvienų metų sausio 1 d. ir baigiasi gruodžio 31 d.
      4.   Visi JIV-ERIC įplaukų ir išlaidų punktai įtraukiami į kiekvienų finansinių metų sąmatas ir nurodomi metiniame biudžete. Metinis biudžetas turi atitikti bendrai pripažintus skaidrumo principus.
      5.   JIV-ERIC finansinės ataskaitos teikiamos kartu su auditorių patikrinta finansinių metų biudžeto ir finansų valdymo ataskaita.
      6.   JIV-ERIC taikomi taikytinos teisės reikalavimai, susiję su finansinių ataskaitų rengimu, teikimu, auditu ir skelbimu.
      7.   JIV-ERIC užtikrina, kad asignavimai būtų naudojami vadovaujantis patikimo finansų valdymo principais.
      8.   JIV-ERIC savo ekonominės veiklos išlaidas ir įplaukas registruoja atskirai.
      9.   JIV-ERIC Koordinavimo ir paramos biuras atsako už tikslią visų įplaukų ir išlaidų apskaitą.
      17 straipsnis
      Ataskaitų teikimas
      1.   JIV-ERIC parengia metinę veiklos ataskaitą, kurioje visų pirma aptariami moksliniai, einamieji ir finansiniai jo veiklos aspektai. Per šešis mėnesius nuo atitinkamų finansinių metų pabaigos taryba patvirtina ataskaitą ir perduoda ją Komisijai bei atitinkamoms valdžios institucijoms. Ši ataskaita skelbiama viešai.
      2.   JIV-ERIC informuoja Europos Komisiją apie visas aplinkybes, dėl kurių jam gali atsirasti didelių kliūčių įvykdyti savo uždavinius arba jam gali būti sukliudyta įvykdyti Reglamente (EB) Nr. 723/2009 nustatytus reikalavimus.
      18 straipsnis
      Atsakomybė
      1.   JIV-ERIC atsako už savo skolas.
      2.   Narių finansinė atsakomybė už JIV-ERIC skolas ribojama 2 priede nurodyta kiekvieno nario metinio įnašo suma.
      3.   JIV-ERIC pasirūpina tinkamu rizikos, susijusios su savo infrastruktūros kūrimu ir veikimu, draudimu.
      7 SKYRIUS
      
         POLITIKA
      
      19 straipsnis
      Bendradarbiavimo susitarimai su trečiaisiais asmenimis
      Tais atvejais, kai JIV-ERIC mano esant naudinga, jis gali sudaryti bendradarbiavimo susitarimą su trečiaisiais asmenimis, pavyzdžiui, šalių, kurios nėra JIV-ERIC narės ar stebėtojos, mokslinių tyrimų institutais.
      20 straipsnis
      Naudotojų prieigos politika
      1.   JIV-ERIC siekia infrastruktūrą padaryti atvirai prieinamą, atsižvelgiant į atitinkamos prieigos politikos apribojimus ir sąlygas.
      2.   Atlikus JIV-ERIC patvirtintą autentiškumo patvirtinimą, turinio teikėjų leidimu mokslininkų bendruomenė gali laisvai naudotis JIV-ERIC teikiamais duomenimis, priemonėmis ir paslaugomis.
      3.   JIV-ERIC turi užtikrinti, kad naudotojai sutiktų su prieigos sąlygomis ir kad būtų imtasi tinkamų saugumo priemonių, susijusių su mokslinių tyrimų duomenų saugojimu ir tvarkymu vidaus sistemose.
      4.   JIV-ERIC įdiegia aiškiai nustatytą pareiškimų dėl mokslinių tyrimų duomenų saugumo ir konfidencialumo reikalavimų pažeidimo nagrinėjimo tvarką.
      21 straipsnis
      Mokslinio vertinimo politika
      1.   Sudarydamas palankesnes sąlygas atlikti mokslinius tyrimus, JIV-ERIC laikosi skaidrumo principo ir remia keitimosi geriausios praktikos pavyzdžiais kultūrą, dėl kurios susitarta ir kuri nustatyta bendradarbiaujant su Europos LIBI tinklu.
      2.   Prieiga prie JIV-ERIC mokslinių tyrimų infrastruktūros ir stebėjimo bei naudojimosi koreliatoriumi laikas grindžiami projektų pasiūlymų moksline kompetencija bei techniniu pagrįstumu; jie įvertinami nepriklausomiems ekspertams atliekant tarpusavio vertinimą pagal Europos LIBI tinklo nustatytus kriterijus ir praktiką. Naudojimosi koreliatoriumi laikas nustatomas atsižvelgiant į stebėjimo laiko paskirstymą ir tvarkaraštį.
      22 straipsnis
      Sklaidos politika
      1.   JIV-ERIC imasi visų tinkamų infrastruktūros ir jos naudojimo mokslinių tyrimų ir švietimo srityse skatinimo veiksmų.
      2.   JIV-ERIC ragina savo naudotojus padaryti savo mokslinių tyrimų rezultatus viešai prieinamus ir juos skelbti pasitelkiant JIV-ERIC.
      3.   JIV-ERIC nustato sklaidos politiką.
      23 straipsnis
      Intelektinės nuosavybės teisių (INT) politika
      1.   Kalbant apie turimas INT ir INT, atsiradusias atliekant su JIV-ERIC koreliatoriumi susijusius mokslinius tyrimus bei plėtrą, pripažįstamas teisių turėjimo principas, tačiau jas gali bendrai turėti visi aktyvūs dalyviai, prisidedantys prie mokslinių tyrimų, kuriais padedama plėtoti JIV-ERIC koreliatorių. JIV-ERIC laikosi kompleksinio požiūrio į intelektinės nuosavybės gaires ir sutartis dėl nacionalinių mokslinių tyrimų institutų, kurie teikia infrastruktūrą JIV-ERIC, teisių, kuriose aptariamas technologijų perdavimas ir bendras naudojimasis INT; dėl šių sutarčių vykdomasis direktorius teikia tarybai pasiūlymą dėl darbo tvarkos taisyklių.
      2.   JIV-ERIC teikia konsultacijas (pavyzdžiui, interneto svetainėje) tyrėjams, siekdamas užtikrinti, kad moksliniai tyrimai, kuriuos vykdant naudojama medžiaga, paskelbta pasitelkiant JIV-ERIC, atitiktų sąlygas, kuriomis pripažįstamos duomenų savininkų nuosavybės teisės.
      24 straipsnis
      Užimtumo politika, įskaitant lygias galimybes
      JIV-ERIC yra lygių galimybių politiką taikantis darbdavys ir atrenka geriausią kandidatą nepriklausomai nuo jo kilmės, tautybės, religijos ar lyties. Darbo sutartims taikoma šalies, kurioje darbuotojai įdarbinami, nacionalinė teisė.
      25 straipsnis
      Viešųjų pirkimų politika ir atleidimas nuo mokesčių
      1.   Visiems viešųjų pirkimų kandidatams ir konkursų dalyviams JIV-ERIC sudaro vienodas ir nediskriminacines sąlygas, nepriklausomai nuo to, ar jie įsisteigę Europos Sąjungoje ar už jos ribų. Vykdant JIV-ERIC viešųjų pirkimų politiką paisoma skaidrumo, nediskriminavimo ir konkurencijos principų. Taryba tvirtina darbo tvarkos taisykles, kuriose nustatoma visa reikiama išsami informacija apie tikslias pirkimų procedūras ir kriterijus.
      2.   Už JIV-ERIC viešuosius pirkimus atsako vykdomasis direktorius. Pasiūlymai skelbiami JIV-ERIC interneto svetainėje ir narių bei stebėtojų teritorijoje. Sprendimas sudaryti viešųjų pirkimų sutartį kartu su jo pagrindimu skelbiamas JIV-ERIC interneto svetainėje.
      3.   Atskiri nariai ir stebėtojai vykdo su JIV-ERIC veikla susijusius viešuosius pirkimus taip, kad būtų tinkamai atsižvelgiama į JIV-ERIC poreikius, techninius reikalavimus bei atitinkamų įstaigų parengtas specifikacijas, ir laikosi taikytinų nacionalinės teisės aktų.
      4.   Atleidimas nuo mokesčių pagal Tarybos direktyvos 2006/112/EB (1) 143 straipsnio 1 dalies g punktą bei 151 straipsnio 1 dalies b punktą ir Tarybos įgyvendinimo reglamento (ES) Nr. 282/2011 (2) 50 ir 51 straipsnius taikomas tik pridėtinės vertės mokesčiui, kuriuo apmokestinamos tos JIV-ERIC oficialiai naudoti skirtos prekės ir paslaugos, kurių vertė yra didesnė nei 225 EUR ir kurių visą kainą sumoka bei kurias įsigyja JIV-ERIC. Toks atleidimas nuo mokesčių netaikomas atskirų narių vykdomiems viešiesiems pirkimams. Nedarant poveikio 25 straipsnio 5 ir 6 dalims, netaikomi jokie kiti apribojimai.
      5.   Atleidimas nuo mokesčių taikomas tik neekonominei veiklai; ekonominei veiklai jis netaikomas.
      6.   Atleidimas nuo PVM taikomas prekėms ir paslaugoms, susijusioms su moksline, technine ir administracine JIV-ERIC veikla, kurią jis vykdo atsižvelgdamas į pagrindinius savo uždavinius. Tai apima konferencijų, praktinių seminarų ir susitikimų rengimo išlaidas, tiesiogiai susijusias su oficialia JIV-ERIC veikla, tačiau neapima kelionės ir apgyvendinimo išlaidų.
      26 straipsnis
      Duomenų politika
      1.   Paprastai pirmenybė teikiama atvirųjų šaltinių ir atvirosios prieigos principams.
      Vykdomasis direktorius pasiūlo tarybai patvirtinti JIV-ERIC infrastruktūros naudotojams skirtas duomenų politikos darbo tvarkos taisykles, atsižvelgiant į Europos LIBI tinklo politiką.
      2.   JIV-ERIC visas priemones padaro viešai prieinamas ir pateikia tinkamą dokumentaciją.
      8 SKYRIUS
      
         TRUKMĖ, LIKVIDAVIMAS, GINČAI IR SU STEIGIMU SUSIJUSIOS NUOSTATOS
      
      27 straipsnis
      Trukmė
      JIV-ERIC įsteigiamas neribotam laikui.
      28 straipsnis
      Likvidavimas
      1.   JIV-ERIC likviduojama tarybai priėmus sprendimą pagal 13 straipsnio 5 dalies d punktą.
      2.   Be nereikalingo delsimo ir bet kuriuo atveju per dešimt kalendorinių dienų nuo sprendimo likviduoti JIV-ERIC priėmimo apie šį sprendimą JIV-ERIC praneša Europos Komisijai.
      3.   Sumokėjus JIV-ERIC skolas likęs turtas padalijamas nariams proporcingai jų sukauptai 2 priede nurodyto JIV-ERIC mokėtino metinio įnašo sumai.
      4.   Be nereikalingo delsimo ir bet kuriuo atveju per dešimt dienų nuo likvidavimo procedūros užbaigimo apie tai JIV-ERIC praneša Europos Komisijai.
      5.   JIV-ERIC nustoja egzistuoti atitinkamo Europos Komisijos pranešimo paskelbimo Europos Sąjungos oficialiajame leidinyje dieną.
      29 straipsnis
      Taikytina teisė
      JIV-ERIC veiklą reglamentuoja pagal pirmumą:
      
                  a)
               
               
                  Sąjungos teisė, visų pirma Reglamentas (EB) Nr. 723/2009;
               
            
                  b)
               
               
                  Nyderlandų teisė – tais atvejais, kai kurio nors klausimo ES teisė nereglamentuoja arba reglamentuoja tik iš dalies;
               
            
                  c)
               
               
                  šie įstatai;
               
            
                  d)
               
               
                  darbo tvarkos taisyklės.
               
            30 straipsnis
      Ginčai
      1.   JIV-ERIC narių tarpusavio teisinių ginčų dėl JIV-ERIC bei narių ir JIV-ERIC teisinių ginčų, taip pat teisinių ginčų, kuriuose viena iš šalių yra Sąjunga, nagrinėjimas priklauso Europos Sąjungos Teisingumo Teismo jurisdikcijai.
      2.   JIV-ERIC ir trečiųjų asmenų ginčams taikomi Sąjungos teisės aktai dėl jurisdikcijos. ES teisės aktuose nenumatytais atvejais teismas, turintis jurisdikciją spręsti tokius ginčus, nustatomas pagal Nyderlandų teisę.
      31 straipsnis
      Galimybė susipažinti su įstatais
      1.   Galiojanti įstatų redakcija yra bet kada viešai prieinama JIV-ERIC interneto svetainėje ir buveinėje.
      2.   Autentiška laikoma šių įstatų redakcija visomis oficialiosiomis 1 priede išvardytų narių kalbomis. Be to, autentiška taip pat laikoma šių įstatų redakcija oficialiosiomis 1 priede neišvardytų ES valstybių narių kalbomis. Pirmenybė neteikiama nė vienai redakcijai kuria nors kalba.
      3.   Išimtinę teisę versti Oficialiajame leidinyje paskelbtą originalią įstatų redakciją ir jų pakeitimus turi Europos Komisija. Tais atvejais, kai vertimą atlieka ne Europos Komisija, jį atlieka JIV-ERIC Koordinavimo ir paramos biuras.
      32 straipsnis
      Su steigimu susijusios nuostatos ir pereinamojo laikotarpio nuostatos
      1.   Priimančioji valstybė kuo greičiau, bet ne vėliau kaip per keturiasdešimt penkias kalendorines dienas nuo Komisijos sprendimo įsteigti JIV-ERIC įsigaliojimo sušaukia tarybos steigiamąjį posėdį.
      2.   Priimančioji valstybė praneša nariams steigėjams apie visus konkrečius skubius teisinius veiksmus, kuriuos JIV-ERIC vardu reikia atlikti prieš sušaukiant steigiamąjį posėdį. Jei nė vienas narys steigėjas per penkias darbo dienas nuo pranešimo gavimo nepateikia prieštaravimo, teisinius veiksmus atlieka priimančiosios valstybės tinkamai įgaliotas asmuo.
      3.   Iki tol, kol bus įsteigtas JIV-ERIC, šiuo metu veikianti JIVE valdyba ir JIVE direktorius toliau bus Nyderlandų fondo teisiniai atstovai. Tiek JIVE valdyba, tiek JIV-ERIC taryba suteikia JIV-ERIC vykdomajam direktoriui įgaliojimus JIVE pereinamuoju laikotarpiu, t. y. jį pertvarkant iš Nyderlandų fondo į JIV-ERIC, nustatyti veiklos kryptis.
      
         1 PRIEDAS
      
      
         NARIŲ BEI STEBĖTOJŲ IR ATSTOVAUJANČIŲJŲ SUBJEKTŲ SĄRAŠAS
      
      NARIAI
      
                  Valstybė arba tarpvyriausybinė organizacija
               
               
                  Atstovaujantysis subjektas
                  (pavyzdžiui, ministerija, mokslinių tyrimų taryba)
               
            
                  Prancūzijos Respublika
               
               
                  Nacionalinis mokslinių tyrimų centras (CNRS)
               
            
                  Nyderlandų Karalystė
               
               
                  
                     Nederlandse Organisatie voor Wetenschappelijk Onderzoek (NWO)
               
            
                  Švedijos Karalystė
               
               
                  Švedijos mokslinių tyrimų taryba (VR)
               
            
                  Jungtinė Didžiosios Britanijos ir Šiaurės Airijos Karalystė
               
               
                  Mokslo ir technologijų infrastruktūros taryba (STFC)
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            STEBĖTOJAI
      
                  Valstybė arba tarpvyriausybinė organizacija
               
               
                  Atstovaujantysis subjektas
                  (pavyzdžiui, ministerija, mokslinių tyrimų taryba)
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
         2 PRIEDAS
      
      
         ĮNAŠAS
      
      Ne rečiau kaip kas 5 metus nustatydama JIV-ERIC mokėtino įnašo dydį, JIV-ERIC taryba vadovaujasi šiais pagrindiniais principais:
      
                  1.
               
               
                  
                     Nario įnašas
                  
                  Nario įnašo dydis yra proporcingas vietos veiklos sąnaudoms, pritaikius fiksuoto dydžio stojimo mokestį. Tokiu būdu narių, neturinčių teleskopo, įnašo dydis yra minimalus, o kiti nariai moka įnašą, kurio dydis proporcingas jų vietos veiklos sąnaudoms.
               
            
                  2.
               
               
                  
                     Priimančiosios valstybės įmoka
                  
                  Susitariama, kad priimančioji valstybė turėtų būti pasirengusi JIV-ERIC sumokėti gerokai didesnį įnašą – priimančiosios valstybės įmoką, kuri neturi viršyti pusės viso JIVE bazinio biudžeto.
               
            
                  3.
               
               
                  
                     Sutarti įnašo dydžiai 2015–2019 m.
                  
                  [Data] JIV-ERIC nariai susitarė dėl įnašo dydžių, kurie pateikti lentelėje.
                  
                               
                           
                           
                              2015 m.
                           
                           
                              2016 m.
                           
                           
                              2017 m.
                           
                           
                              2018 m.
                           
                           
                              2019 m.
                           
                        
                              Nyderlandai
                           
                           
                              970 000 EUR
                           
                           
                              970 000 EUR
                           
                           
                              970 000 EUR
                           
                           
                              970 000 EUR
                           
                           
                              970 000 EUR
                           
                        
                              Jungtinė Karalystė
                           
                           
                              200 000 EUR
                           
                           
                              200 000 EUR
                           
                           
                              200 000 EUR
                           
                           
                              200 000 EUR
                           
                           
                              200 000 EUR
                           
                        
                              Švedija
                           
                           
                              110 000 EUR
                           
                           
                              110 000 EUR
                           
                           
                              110 000 EUR
                           
                           
                              110 000 EUR
                           
                           
                              110 000 EUR
                           
                        
                              Prancūzija
                           
                           
                              50 000 EUR
                           
                           
                              50 000 EUR
                           
                           
                              50 000 EUR
                           
                           
                              50 000 EUR
                           
                           
                              50 000 EUR
                           
                        
                              
                                 Italija
                              
                           
                           
                              
                                 210 000 EUR
                              
                           
                           
                              
                                 210 000 EUR
                              
                           
                           
                              
                                 210 000 EUR
                              
                           
                           
                              
                                 210 000 EUR
                              
                           
                           
                              
                                 210 000 EUR
                              
                           
                        
                              
                                 Ispanija
                              
                           
                           
                              
                                 140 000 EUR
                              
                           
                           
                              
                                 140 000 EUR
                              
                           
                           
                              
                                 140 000 EUR
                              
                           
                           
                              
                                 140 000 EUR
                              
                           
                           
                              
                                 140 000 EUR
                              
                           
                        
                              
                                 Pietų Afrika
                              
                           
                           
                              
                                 65 000 EUR
                              
                           
                           
                              
                                 65 000 EUR
                              
                           
                           
                              
                                 65 000 EUR
                              
                           
                           
                              
                                 65 000 EUR
                              
                           
                           
                              
                                 65 000 EUR
                              
                           
                        Atkreiptinas dėmesys į tai, kad Italija, Ispanija ir Pietų Afrika rengiasi narystei, todėl išsamumo sumetimais kursyvu nurodyti jų mokėtino įnašo dydžiai.
               
            
         (1)  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).
      
         (2)  2011 m. kovo 15 d. Tarybos įgyvendinimo reglamentas (ES) Nr. 282/2011, kuriuo nustatomos Direktyvos 2006/112/EB dėl pridėtinės vertės mokesčio bendros sistemos įgyvendinimo priemonės (OL L 77, 2011 3 23, p. 1).